Normunds Grostiņš

Normunds Grostiņš (dzimis  Rīgā) ir latviešu vēsturnieks, politiķis un publicists.

Dzīvesgājums 
Dzimis Rīgā 1964. gadā. 1982. gadā beidza Rīgas 2. vidusskolu, līdz 1987. gadam studēja Latvijas Valsts Universitātes Vēstures un filozofijas fakultātē, bijis LVU komjaunatnes komitejas sekretāra vietnieks.

1987. gadā piedalījies aizliegtajos masu protestos pie Brīvības pieminekļa.

1990. gadu sākumā, darbojies Latvijas Liberālajā partijā, bijis tās valdes priekšsēdētājs. 1992. gadā panācis izbraukšanas vīzu atcelšanu. No 1998. gada līdz 2016. gadam vadīja partiju "Eiroskeptiķi", kas 2008. gadā tika pārdēvēta ar Rīcības partiju. Eiropas partiju alianses EUD (European Union Democrats) valdes loceklis un Latvijas Nākotnes institūta valdes priekšsēdētājs. 2012. gadā publicējis grāmatu "Latvijas interešu aizsardzība Eiropas Savienībā".

2004. gada Eiropas Parlamenta vēlēšanās un 9. Saeimas vēlēšanās piedalījies no "Eiroskeptiķu" saraksta. 2009. gada Eiropas Parlamenta vēlēšanās piedalījies no Rīcības partija saraksta. 2014. gada Eiropas Parlamenta vēlēšanās piedalījās no Latvijas Sociālistiskās partijas saraksta kā neatkarīgs kandidāts.

2017. gada Rīgas Domes vēlēšanās un 13. Saeimas vēlēšanās kandidēja "No sirds Latvijai" (NSL) sarakstā. Pēc kritikas par NSL reklāmu ar motorzāģi un krimināli sodīta iekšlietu ministra kandidāta izvirzīšanu, 2018. gadā tika aizmuguriski izslēgts no NSL. Bija Centra partijas saraksta līderis 2019. gada Eiropas Parlamenta vēlēšanās.

2018. gadā, publiskojot Latvijas PSR VDK aģentu kartotēku, noskaidrojies, ka N. Grostiņš ir atrodams izslēgto aģentu žurnālā kā aģents "Štirlics". N.Grostiņš sadarbību ar VDK noliedz (aģenta uzskaites kartītes nav, tomēr par "Štirlica" darbību ir astoņi ziņojumu atreferējumi).

14. Saeimas vēlēšanās kandidē Latvijas Krievu savienības sarakstā. Centrālā vēlēšanu komisija, nosaucot iespējamos VDK aģentus kandidātu vidū, nav pieminējusi N. Grostiņa vārdu, norādot,ka "četriem VDK kartotēkā atrodamajiem kandidātiem ir tiesas spriedumi, ka viņu sadarbība ar VDK nav konstatēta, tāpēc CVK viņu vārdus neatklās".

Darbi 
Normunds Grostiņš ir piecu grāmatu, ievērojama skaita rakstu un publikāciju autors. Vērsies pret Lato Lapsas un līdzautoru veikto neprecīzo vēstures atspoguļojumu. Publicējis analīzi par 2004. gada Eiropas Parlamenta vēlēšanu kampaņu, kā arī analīzi par to, kā netika izpildīti 2004. gada referenduma par Latvijas pievienošanu ES kampaņā dotie solījumi par ES fondu piešķiršanu Latvijai. Publicējis "Delfi" ES Lisabonas līguma analīzi, norādot, ka Latvija, nerīkojot par līgumu referendumu, palaiž garām iespēju uzlabot savus neizdevīgos dalības noteikumus ES.

Apbalvojumi 
 Barikāžu piemiņas medaļa

Atsauces 

1964. gadā dzimušie
Rīgā dzimušie
Latvijas politiķi
Rīgas Valsts 2. ģimnāzijas absolventi
Latvijas Universitātes absolventi
Latvijas PSR VDK kartotēkā minētās personas